**Ministru kabineta noteikumu projekta** **"****Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **Tiesību akta projekta anotācijas kopsavilkums** | | | | |
| Mērķis, risinājums un projekta spēkā stāšanās laiks | | | Ar Ministru kabineta noteikumu projektu "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" (turpmāk - noteikumu projekts) tiek precizētas tiesu izpildītāju iecirkņos ietilpstošās administratīvās teritorijas teritoriālās iedalījuma vienības atbilstoši Administratīvo teritoriju un apdzīvoto vietu likumam.  Vienlaikus tiek turpināta zvērinātu tiesu izpildītāju amata vietu skaita pārskatīšana, nosakot to atbilstoši faktiskajai situācijai un optimizējot zvērinātu tiesu izpildītāju darba organizāciju Latvijas Republikas teritorijā, likvidējot vakanto zvērināta tiesu izpildītāja amata vietu.  Noteikumu projekta spēkā stāšanās datums noteikts 2021. gada 1. jūlijs. | |
| **I. Tiesību akta projekta izstrādes nepieciešamība** | | | | |
| 1. | Pamatojums | | Ar Ministru prezidenta rezolūciju Nr. 2020-1.1.1./52-52 visiem ministriem tika uzdots savas kompetences ietvaros apzināt un sniegt priekšlikumus par nepieciešamajām darbībām un reformām un to paredzamo gaitu savā pārziņā esošajās jomās administratīvi teritoriālās reformas īstenošanai un līdz 2020. gada 1. oktobrim iesniegt tos izskatīšanai Ministru kabinetā.  Pēc Tieslietu ministrijas iniciatīvas noteikumu projekts precizēts saistībā ar zvērinātu tiesu izpildītāju amata vietu skaita pārskatīšanu. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ņemot vērā, ka 2020. gada 23. jūnijā stājās spēkā jaunais Administratīvo teritoriju un apdzīvoto vietu likums, ir nepieciešams precizēt Ministru kabineta 2010. gada 19. janvāra noteikumus Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" (turpmāk – noteikumi Nr. 66), nosakot administratīvās teritorijās ietilpstošās teritoriālās iedalījuma vienības atbilstoši Administratīvo teritoriju un apdzīvoto vietu likumam.  Vienlaikus norādāms, ka administratīvi teritoriālās reformas rezultātā, diviem zvērinātu tiesu izpildītāju iecirkņiem daļa no šobrīd piekritīgās teritorijas tiek pievienota citā tiesu apgabalā esošam iecirknim. Proti, Skultes pagasts (šobrīd Vidzemes apgabaltiesas 93. iecirknis) tiek pievienots Saulkrastu novadam (Rīgas apgabaltiesas 84. iecirknis). Skultes pagastam kļūstot par Saulkrastu novada administratīvi teritoriālo iedalījuma vienību, tas automātiski ietilpst Rīgas rajona (tiesas) un attiecīgi Rīgas apgabaltiesas darbības teritorijā. Savukārt Varakļānu novada (šobrīd Vidzemes apgabaltiesas 94. iecirknis) visas administratīvās iedalījuma vienības (Murmastienes pagasts, Varakļānu pagasts, Varakļānu pilsēta) tiek pievienotas Rēzeknes novadam (Latgales apgabaltiesas 29., 30., 31. iecirknis) un kļūst par Rēzeknes tiesas un attiecīgi Latgales apgabaltiesas darbības teritorijā ietilpstošo administratīvi teritoriālo iedalījuma vienību.  Ņemot vērā minēto un to, ka zvērinātu tiesu izpildītāju iecirkņu sadalījums ir pakārtots apgabaltiesu darbību teritorijām un iecirkņu robežas ir pakārtotas noteiktām administratīvās teritorijas iedalījuma vienībām (piemēram, pagastiem), papildus tiks veikti grozījumi Tiesu izpildītāju likuma pārejas noteikumos, nosakot, ka Tiesu izpildītāju likuma 71. panta pirmās daļas noteikumi par ierobežojumu zvērinātam tiesu izpildītājam veikt amata darbības tās apgabaltiesas darbības teritorijā, pie kuras viņš pastāv, neattiecas uz amata darbībām (šā likuma 73. un 74. pants), kuras:  1) saistībā ar Skultes pagasta teritorijas ietveršanu Rīgas apgabaltiesas darbības teritorijā savu amata pienākumu pildīšanai Vidzemes apgabaltiesas zvērināts tiesu izpildītājs veic Rīgas apgabaltiesas darbības teritorijā lietās, kas uzsāktas līdz 2021. gada 30. jūnijam;  2) saistībā ar Murmastienes pagasta, Varakļānu pagasta un Varakļānu pilsētas ietveršanu Latgales apgabaltiesas darbības teritorijā savu amata pienākumu pildīšanai Vidzemes apgabaltiesas zvērināts tiesu izpildītājs veic Latgales apgabaltiesas darbības teritorijā lietās, kas uzsāktas līdz 2021. gada 30. jūnijam.  Ar Ministru kabineta 2018. gada 20. februāra noteikumiem Nr. 105 "Grozījumi Ministru kabineta 2010. gada 19. janvāra noteikumos Nr. 66 "[Noteikumi par zvērinātu tiesu izpildītāju skaitu, viņu amata vietām, iecirkņiem un to robežām](https://likumi.lv/ta/id/204200-noteikumi-par-zverinatu-tiesu-izpilditaju-skaitu-vinu-amata-vietam-iecirkniem-un-to-robezam)"" uzsākta noteikumos Nr. 66 un ar Ministru kabineta 2020. gada 31. marta noteikumiem Nr. 172 "Grozījumi Ministru kabineta 2010. gada 19. janvāra noteikumos Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām"" (turpmāk – noteikumi Nr. 172) turpināta noteikumos Nr. 66 noteiktā amata vietu skaita pārskatīšana gan katras rajona (pilsētas) tiesas darbības teritorijā, gan visas Latvijas teritorijas ietvaros kopumā, nosakot tās atbilstoši faktiskajai situācijai un optimizējot zvērinātu tiesu izpildītāju darba organizāciju Latvijas Republikas teritorijā, likvidējot vakantās amata vietas.  Turpinot minēto reformu, ar noteikumu projektu tiek likvidēta Rīgas apgabaltiesas darbības teritorijā esošā amata vieta – Rīgas apgabaltiesas iecirknis Nr. 74, kas kļuvusi vakanta pēc noteikumu Nr. 172 spēkā stāšanās.  Minētās amata vietas iecirknim noteiktā teritorija ar noteikumu projektu pēc iespējas vienmērīgi tiek sadalīta starp citām Rīgas apgabaltiesas darbības teritorijā ietilpstošajām zvērināta tiesu izpildītāja amata vietām, sadalāmās ielas, ciktāl tas iespējams, primāri pievienojot tuvāk esošajām amata vietām, vienlaikus ņemot vērā tiesu apgabala īpatnības. Līdz ar to ar noteikumu projektu amata vietu skaits un amata vietām piekritīgās teritorijas noteiktas, konceptuāli saglabājot šobrīd noteikumos Nr. 66 piemērotos kritērijus amata vietu skaita un iecirkņiem piekritīgās teritorijas robežu noteikšanai, optimāli nodrošinot sabiedrības piekļuvi izpildes procesam.  Rīgas apgabaltiesas iecirkņa Nr. 34 teritorijai tiek pievienota Mazā Slokas iela (Jūrmalā), jo tika konstatēts, ka attiecīgā iela šobrīd noteikumos Nr. 66 nav iekļauta nevienā zvērināta tiesu izpildītāja amata vietai noteiktajām teritorijām.  Likvidējot Rīgas apgabaltiesas iecirkni Nr. 74, tam saskaņā ar noteikumiem Nr. 66 piekritīgā teritorija tiek sadalīta starp Rīgas apgabaltiesas iecirkņiem Nr. 39, Nr. 42, Nr. 63, Nr. 66, Nr. 75, Nr. 77 un Nr. 78 (*noteikumu projekta 3.26., 3.29., 3.48., 3.51., un 3.58. – 3.60.* *apakšpunkts*). Andreja Pumpura ielu, Jura Alunāna ielu, Kronvalda bulvāri, Nikolaja Rēriha ielu, Kalpaka bulvāri (visi nepāra numuri), Krišjāņa Valdemāra ielu (nepāra numuri līdz 21) un Vingrotāju ielu Rīgas pilsētā pievienojot Rīgas apgabaltiesas iecirkņa Nr. 39 teritorijai, Noliktavas ielu (visi nepāra numuri) Rīgas pilsētā pievienojot Rīgas apgabaltiesas iecirkņa Nr. 42 teritorijai, Elizabetes ielu (nepāra numuri līdz 19 un pāra numuri līdz 16), Vidus ielu un Vīlandes ielu Rīgas pilsētā pievienojot Rīgas apgabaltiesas iecirknim Nr. 63, Antonijas ielu (nepāra numuri līdz 9 un pāra numuri līdz 6b), Ausekļa ielu, Ganu ielu, Lenču ielu, Valkas ielu, Dzirnavu ielu (nepāra numuri līdz 15 un pāra numuri līdz 14), Hanzas ielu (nepāra numuri no 5 līdz 7 un pāra numuri no 16 līdz 18) un Strēlnieku ielu (visi nepāra numuri) Rīgas pilsētā pievienojot Rīgas apgabaltiesas iecirkņa Nr. 66 teritorijai, Albatrosu ielu, Audupes ielu, Bākas ielu, Ciprešu ielu, Jūdzes ielu, Mangaļsalu, Mangaļsalas ielu, Mangaļu prospektu, Mazo Albatrosu ielu, Paegļu ielu, Piekrastes ielu, Saivas ielu, Stāvvadu ielu, Traleru ielu, Vaduguņu ielu, Veiksmes ielu, Venteru ielu, Vižņu ielu un Zvejniekciema ielu Rīgas pilsētā pievienojot Rīgas apgabaltiesas iecirkņa Nr. 75 teritorijai, Mazsalacas ielu, Sarmas ielu, Sniega ielu, Ziemeļblāzmas ielu, Staciju "Ziemeļblāzma", Andrejostas ielu, Citadeles ielu, Mednieku ielu, Miķeļa ielu, Muitas ielu, Republikas laukumu, Sakaru ielu, Eksporta ielu (nepāra numuri līdz 5 un pāra numuri līdz 6), Pulkveža brieža ielu (nepāra numuri līdz 25 un pāra numuri līdz 20) un Rūpniecības ielu (nepāra numuri līdz 19 un pāra numuri līdz 22) Rīgas pilsētā pievienojot Rīgas apgabaltiesas iecirkņa Nr. 77 teritorijai, Staru ielu, Stiebru ielu, Vijolīšu ielu, Kundziņsalu, Kundziņsalas līnijas un šķērslīnijas (visas) Rīgas pilsētā pievienojot Rīgas apgabaltiesas iecirkņa Nr. 78 teritorijai.  Amata darbību nepārtrauktības nodrošināšanai noteikumu projekts paredz noteikt, ka amata darbības lietās, kas līdz 2021. gada 30. jūnijam uzsāktas Rīgas apgabaltiesas iecirkņa Nr. 74 lietvedībā, turpina veikt zvērināts tiesu izpildītājs, kurš līdz 2021. gada 30. jūnijam pildīja amata pienākumus minētajā amata vietā (*noteikumu projekta 8. punkts*).  Ņemot vērā, ka amata vietu skaita pārskatīšanas reforma nav pabeigta, zvērinātu tiesu izpildītāju iecirkņiem noteikumu projektā tiek saglabāta līdzšinējā numerācija. Minētās reformas ietvaros daļai amata vietu iecirkņu numerācija būtu jāmaina atkārtoti vai pat vairākas reizes. Līdz ar to, lai novērstu izmaiņu vairākkārtīgu veikšanu, mainot amata vietu iecirkņu numerāciju, turklāt, iespējams, ar salīdzinoši nelielu laika atstarpi, amata vietu iecirkņu numerācija būtu pārskatāma pēc reformas pabeigšanas.  Paredzams, ka noteikumu projekts neradīs negatīvu ietekmi uz spriedumu izpildes procesa un citu zvērinātu tiesu izpildītāju veikto amata darbību pieejamību. Zvērināta tiesu izpildītāja pieejamība ir attiecināma uz zvērināta tiesu izpildītāja atrašanos samērīgā attālumā no tam noteiktā apkalpojamā iecirkņa (amata vietai piekritīgā iecirkņa), kā arī uz Tiesu izpildītāju likuma 154. panta otrajā daļā noteikto pienākumu nodrošināt apmeklētāju pieņemšanu vismaz astoņas stundas nedēļā.  Prakses vietas (biroja telpu) atrašanās vietas noteikšana, tāpat kā konkrētu dienu un laika, kad nodrošināma apmeklētāju pieņemšana, noteikšana ir katra zvērināta tiesu izpildītāja kompetencē. Tai pašā laikā, kad par vakantām kļuvušās amata vietās zvērināti tiesu izpildītāji pastāvīgi paralēli veica amata pienākumus arī iecirkņos, kas ir ārpus to amata vietām, tādējādi vienlaikus apkalpojot teritoriju, kas atbilst vairākiem iecirkņiem, nav saņemtas sūdzības par zvērināta tiesu izpildītāja pakalpojumu nepieejamību kādā reģionā. Prakse liecina, ka zvērinātu tiesu izpildītāju prakses vietas (biroju telpas) atrodas republikas pilsētās vai apkalpojamā iecirkņa robežās tieši vai tās tuvumā esošās lielākajās novadu pilsētās. Tas maksimāli atvieglo zvērināta tiesu izpildītāja pakalpojumu pieejamību, arī raugoties no sabiedriskā transporta infrastruktūras viedokļa. Turklāt ar ikvienu zvērinātu tiesu izpildītāju ir iespējams sazināties arī telefoniski un izmantojot elektroniskā pasta starpniecību. Informācija par zvērinātu tiesu izpildītāju prakses vietām un kontaktinformāciju ikvienam interesentam ērti pieejama Latvijas Zvērinātu tiesu izpildītāju padomes internetā vietnē [www.lzti.lv](http://www.lzti.lv), sadaļā "Zvērināti tiesu izpildītāji". Tāpat, zvērinātu tiesu izpildītāju darba nodrošināšanā ieviešot dažādus informācijas tehnoloģiju piedāvātos rīkus, būtiski samazinās praktiskā nepieciešamība apmeklēt zvērinātu tiesu izpildītāju klātienē. Zvērināti tiesu izpildītāji amata darbību izpildes ietvaros pieņem elektroniski parakstītus dokumentus. Ir ieviestas elektroniskas formas izsoles, kas ļauj gan reģistrēties dalībai izsolē, gan piedalīties solīšanas procesā attālināti, tiešsaistē. Vienlaikus izpildu lietu dalībniekiem ir pieejams Tiesu administrācijas nodrošināts e-pakalpojums "Manas izpildu lietas", kura ietvaros izpildu lietas dalībniekiem, autorizējoties elektronisko izsoļu vietnes sistēmā, bez maksas nodrošinātaiespēja elektroniski tiešsaistē patstāvīgi iegūt minimāla apjoma datus par izpildu lietu, kurā persona ir reģistrēta kā piedzinējs vai parādnieks, proti, informāciju par lietas statusu un parāda atlikumu.  Noteikumu projektam noteikts spēkā stāšanās datums 2021. gada 1. jūlijs (*noteikumu projekta 9. punkts*). | |
| 3. | Projekta izstrādē iesaistītās institūcijas un publiskas personas kapitālsabiedrības | | Latvijas Zvērinātu tiesu izpildītāju padome. | |
| 4. | Cita informācija | | Nav. | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Sabiedrības mērķgrupas kopējo skaitlisko apmēru noteikt nav iespējams. Noteikumu projekts attiecas uz ikvienu personu, kas ir vai nākotnē būs izpildu lietas dalībnieks.  Tāpat noteikumu projekts attiecas uz zvērinātiem tiesu izpildītājiem. | |
| 2. | Tiesiskā regulējuma ietekme uz tautsaimniecību un administratīvo slogu | | Ar noteikumu projektu turpinot iesākto zvērinātu tiesu izpildītāju amata vietu pārskatīšanu, tiek veicināta atbilstoši faktiskajai situācijai optimāla amata vietu skaita noteikšana gan katra tiesu apgabala darbības teritorijā, gan visas Latvijas teritorijas ietvaros kopumā, tādējādi optimizējot zvērinātu tiesu izpildītāju darba organizāciju kopumā. | |
| 3. | Administratīvo izmaksu monetārs novērtējums | | Noteikumu projekts šo jomu neskar. | |
| 4. | Atbilstības izmaksu monetārs novērtējums | | Noteikumu projekts šo jomu neskar. | |
| 5. | Cita informācija | | Nav. | |
| **III. Tiesību akta projekta ietekme uz valsts budžetu un pašvaldību budžetiem** | | | | |
| Noteikumu projekts šo jomu neskar. | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | |
| Nepieciešamie saistītie tiesību aktu projekti | | Paralēli noteikumu projektam tiek virzīti grozījumi Tiesu izpildītāju likuma pārejas noteikumos, nosakot, ka Tiesu izpildītāju likuma 71. panta pirmās daļas noteikumi par ierobežojumu zvērinātam tiesu izpildītājam veikt amata darbības tās apgabaltiesas darbības teritorijā, pie kuras viņš pastāv, neattiecas uz amata darbībām (šā likuma 73. un 74. pants), kuras:  1) saistībā ar Skultes pagasta teritorijas ietveršanu Rīgas apgabaltiesas darbības teritorijā savu amata pienākumu pildīšanai Vidzemes apgabaltiesas zvērināts tiesu izpildītājs veic Rīgas apgabaltiesas darbības teritorijā lietās, kas uzsāktas līdz 2021. gada 30. jūnijam;  2) saistībā ar Murmastienes pagasta, Varakļānu pagasta un Varakļānu pilsētas ietveršanu Latgales apgabaltiesas darbības teritorijā savu amata pienākumu pildīšanai Vidzemes apgabaltiesas zvērināts tiesu izpildītājs veic Latgales apgabaltiesas darbības teritorijā lietās, kas uzsāktas līdz 2021. gada 30. jūnijam. | | |
| Atbildīgā institūcija | | Tieslietu ministrija. | | |
| Cita informācija | | Nav. | | |
| **V. Tiesību akta projekta atbilstība Latvijas Republikas starptautiskajām saistībām** | | | | |
| Noteikumu projekts šo jomu neskar. | | | | |
| **VI. Sabiedrības līdzdalība un komunikācijas aktivitātes** | | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Atbilstoši [Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā"](http://likumi.lv/doc.php?id=197033), lai informētu sabiedrību par projektu un dotu iespēju izteikt viedokli, projekts, pirms tā iesniegšanas Valsts kancelejā tika ievietots Tieslietu ministrijas un Valsts kancelejas mājaslapā. Organizētās sabiedrības līdzdalības ietvaros viedokļi par projektu netika saņemti. | |
| 2. | Sabiedrības līdzdalība projekta izstrādē | | Tieslietu ministrija 2020. gada 3. septembrī projektu ievietoja savā mājaslapā sadaļā "Sabiedrības līdzdalība" (pieejams: <https://www.tm.gov.lv/lv/tiesibu-akti>), kā arī projekts tika ievietots Valsts kancelejas mājaslapā sadaļā "Ministru kabineta diskusiju dokumenti" (pieejams: <https://mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2020. gada 8. septembrim sniegt rakstisku viedokli Tieslietu ministrijai par izstrādāto projektu.  Noteikumu projekts izstrādāts, konsultējoties ar Latvijas Zvērinātu tiesu izpildītāju padomi, ņemot vērā apstākli, ka minētā padome ir Latvijā praktizējošo zvērinātu tiesu izpildītāju pārstāvības institūcija. | |
| 3. | Sabiedrības līdzdalības rezultāti | | Latvijas Zvērinātu tiesu izpildītāju padome atbalsta noteikumu projektu.  Organizētās sabiedrības līdzdalības ietvaros viedokļi nav saņemti. | |
| 4. | Cita informācija | | Nav. | |
| **VII. Tiesību akta projekta izpildes nodrošināšana un tās ietekme uz institūcijām** | | | | |
| 1. | Projekta izpildē iesaistītās institūcijas | | | Tieslietu ministrija, Latvijas Zvērinātu tiesu izpildītāju padome, zvērināti tiesu izpildītāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija | | | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Miltoviča 67036775

laura.miltovica@tm.gov.lv